Il-kamp ta' detenzjoni fil-bażi navali Amerikana fil-Bajja ta' Guantanamo, fix-Xlokk ta' Kuba, huwa magħruf bħala 'Gitmo'. Kellu l-bidu tiegħu fl-2002 biex jilqa' fih militanti Musulmani u terroristi li kienu nqabdu mill-Forzi Amerikani fil-gwerra tal-Afganistan u l-Iraq. Fuq dan il-ħabs inqalgħu ħafna kontroversji, speċjalment mill-Konvenzjoni ta' Geniva minħabba nuqqasijiet ta' drittijiet umani u torturi ħorox fuq il-priġunieri mill-awtoritajiet Amerikani. L-ewwel detenuti li beda jirċievi fih dan il-ħabs kienu membri suspettati tal-al-Qaeda, terroristi li kienu responsbbli tal-attakk tal-11 ta' Settembru 2001, ġellieda tat-Talibani, u fundamentalisti Iżlamiċi Afgani (1996-2001) immexxija minn Osama bin Laden. Mijiet minn dawn id-detenuti ġew ikkundannati l-ħabs mingħajr raġuni ta' xejn u mingħajr ebda provi. L-Amministrazzjoni Repubblikana tal-President George W. Bush ma kinitx tagħti protezzjoni lil dawn il-ħabsin minħabba li r-reati li kienu għamlu saru barra t-territorju Amerikan. L-ebda spetturi internazzjonali ma setgħu josservaw u jirrappurtaw x'kien isir f'dan il-ħabs. Fl-2006, il-Qorti Suprema Amerikana ddikjarat li t-tmexxija u s-sistema kif jitqassmu l-pruġunieri fil-ħabs ta' Guantanamo mill-kummissjoni militari tmur kontra l-Konvenzjoni ta' Geniva u kontra l-Kodiċi Militari tal-Ġustizzja. Minn żmien għal żmien, dan il-kamp spiss jissemma fuq il-mezzi tal-aħbarijiet minn għaqdiet favur id-drittijiet tal-bniedem, minħabba t-trattament ħażin li jingħataw il-pruġunieri. Qatt ma ġew aċċettati pruġunieri barranin biex ikomplu jiskuntaw il-kumplament tas-sentenza tagħhom f'pajjiżhom. Kundanna minn ħafna għaqdiet Fost l-għaqdiet u organizzaturi internazzjonali li jikkundannaw dan il-kamp ta' detenzjoni, minħabba l-mod kif il-priġunieri jiġu ttorturati waqt l-interrogazzjoni biex jgħidu l-vertità, insibu lil Amnesty International, Human Rights Watch, International Committee of the Red Cross, kif ukoll il-European Union u l-Organization of American States (OAS). L-amministrazzjoni ta' Bush dejjem ċaħdet dan u qalet li dawn huma kollha allegazzjonijiet foloz; anzi tgħid li l-priġunieri dejjem kienu ttrattati u miżmuma kif suppost. Fl-2008, madankollu, minkejja li kien sar xi forma ta' ftehim biex xi priġunieri setgħu jmorru pajjiżhom, xorta dan ma seħħx għax l-ebda pajjiż ma kien aċċettahom u lanqas ma kien hemm garanzija fuq is-sigurtà tagħhom. Fit-22 ta' Jannar 2009, il-President Demokratiku Barack Obama għamel kampanja sħiħa biex il-kamp tad-detenzjoni ta' Guantanamo jingħalaq fi żmien sena u l-priġunieri jitqassmu f'ħabsijiet fl-Istati Uniti wara li jkunu interrogati u mtellgħin il-Qorti. Kien għamel enfasi li, waqt l-interrogazzjoni, ma kull priġunier m'għandhiex tintuża xi forma ta' tortura. Din il-kampanja kollha ġiet imfixkla mill-Kungress tar-Repubblikani u Demokratiċi fl-oppożizzjoni għax qalu li dawn il-priġunieri jistgħu jkunu ta' periklu għas-sigurtà Amerikana. Fl-2013, biex titqajjem kuxjenza u tiġbed l-attenzjoni mad-dinja kollha fuq is-sitwazzjoni ta' dan il-kamp, iktar minn nofs id-detenuti li kienu jammontaw għal 166, kienu għamlu strajk tal-ġuħ. Jonqsu fin-numru Mill-11 ta' Jannar 2002, il-kamp ta' Guantanamo laqa' fih 783 priġunier. Ħafna minn dawn ġew meħlusa jew skontaw is-sentenza tagħhom. Sas-16 ta' Awwissu 2016, in-numru ta' detenuti niżel għall-61 (numru dubjuż). Wieħed biss minn dawn id-detenuti kien ġie trasferit lejn l-Istati Uniti biex jiġi interrogat quddiem il-Qorti Amerikana F'dan il-perjodu, mietu disa' persuni f'dan il-kamp: seba' għamlu suwiċidju, wieħed miet b'attakk f'qalbu, u ieħor miet bil-kanċer. Taħt l-amministrazzjoni ta' Bush inħelsu 532 minn dan il-kamp u taħt l-amministrazzjoni ta' Obama, sa issa, inħelsu 151. Fl-aħħar diskors li għamel fil-Kungress, Obama qal li l-kamp ta' Guantanamo Bay irid jingħalaq għalkollox u jitniżżel fl-istorja. Il-kumplament tal-priġunieri li fadal f'dan il-kamp se jitqassmu fi 13-il ħabs ta' sigurtà kbira mifruxa mal-Istati Uniti. Kien hemm min qarras wiċċu għax ħaseb li dawn id-detenuti jistgħu 'l quddiem jinfiltraw fl-Amerika u jwettqu xi attakk terroristiku. L-ispiża biex jinżammu dawn il-61 detenut fil-kamp ta' Guantanamo, fl-2015 kienet tlaħħaq $445 miljun. Din is-sena hu maħsub li l-ispiża hija ħafna ikbar. Għal kull ħabsi f'dan il-kamp, l-ispiża titla' bejn $3.7 miljun u $4.2 miljun kull sena. Kieku dawn il-ħabsin kellhom imorru f'ħabs mill-iktar sigur fl-Istati Uniti, l-ispiża ma taqbiżx it-$78,000 kull sena għal kull detenut. Hu kkalkulat li, jekk dan il-pjan jirnexxi, l-Istati Uniti tiffranka mal-$85 miljun kull sena. L-aħħar kumment minn Obama kien li huwa xtaq jagħlaq dan il-ħabs mill-ewwel ġurnata li fiha sar president.